# Ауди

### от Уикипедия, свободната енциклопедия

Audi AG
Основана: | 1910 г.
Седалище: | Инголщат, Германия
Служители: | 52 297 (2006)
Продукти: | Автомобили
Годишен оборот: | 28,432 милиарда евро (2005)
Годишни приходи: | 1,409 милиарда евро (2005)
Собственост на: | Volkswagen Group
Компанията притежава: | Ламборджини Сеат quattro GmbH
Уеб сайт: | www.audi.com

Ауди Tип E 21/78 PS от 1923 г.
Ауди 60 от серията F103
Ауди quattro
Ауди А4 Avant
Ауди S8
Ауди Q7
Ауди R8

Ауди АД (Audi AG) е немски автомобилен производител със седалище в Инголщат, Бавария, Германия. Ауди е част от Volkswagen AG от 1964 година, като марката винаги е била символ на качество, сигурност, комфорт и здравина.

Автомобилите се произвеждат в заводите в Инголщат, Некарсулм, Дьор (Унгария), Братислава (Словакия), Сао Хосе дос Пиняис (Бразилия) и Чанчун (Китай).

Мотото на фирмата гласи Vorsprung durch Technik, което може да бъде преведено както като Напредък чрез техника, така и като Предимство чрез техника.

## [редактиране] История

Историята на Ауди АД е тясно свързана с фирмите Хорх, Ауди, DKW, Wanderer и NSU. В сегашния си вид концернът съществува от март 1969 г., когато NSU Motorenwerke AG и Auto Union GmbH се сливат под името Audi NSU Auto Union AG със седалище в Некарсулм. През 1985 г. централата е преместена в Инголщат, а името е сменено на Audi AG.

Произходът на Ауди може да бъде проследен до началото на 20-ти век. На 14 ноември 1899 Аугуст Хорх основава фирмата производител на автомобили August Horch & Cie.. През 1909 г., след пререкания с надзорния съвет, той напуска и на 16 юли 1909 основава нова фирма - August Horch Automobilwerke GmbH със седалище в Цвикау. След като губи съдебния спор за правата над марката Horch, Хорх променя названието на фирмата си и от 25 април 1910 тя се казва Audi Automobilwerke GmbH. Противно на разпространеното възприятие, че Audi е съкращение на Auto Union Deutschland Ingolstadt, името има съвсем друг произход. След като губи делото за правата над марката, Хорх провежда среща със своя познат Франц Фикенчер, на която обсъждат идеи за ново име на фирмата. В същата стая присъства и десетгодишният син на Фикенчер, който седи в ъгъла и учи урока си по латински. Заслушвайки се в разговора на възрастните, той предлага фирмата да се казва Ауди: на латински Audi! означава Слушай!, а в превод на немски - Horch!, както се изписва и фамилното име на Хорх. Присъстващите въодушевено приемат идеята.[1]

Първият автомобил Ауди излиза от завода през юли 1910 г. През 1920 г. Аугуст Хорх напуска Ауди, а осем години по-късно компанията е закупена от Йорген Расмусен, собственик на DKW. През 1932 г. Ауди се обединява с Хорх, DKW, и Wanderer под името Ауто Унион със седалище в Кемниц. Оттогава датира и емблемата с четирите преплетени кръга, всеки от тях символизиращ една от четирите фирми.

След Втората световна война заводите на Ауто Унион са частично разрушени. Цвикау попада в Съветската окупационна зона, а фирмата е ликвидирана. На нейно място възниква VEB Uatomobilwerk Zwickau (AWZ), където започва производството на P70, който се явява предшественик на Трабант. На 3 септември 1949 с кредити от баварското правителство е помощи по плана Маршал в Инголщат е основано Ауто Унион ООД. Много от работниците в заводите в Цвикау се преместват в Инголщат. Продукцията е възобновена, но сега автомобилите на Ауто Унион се произвеждат под името DKW.

През 1958 Даймлер-Бенц АД поема основния (87%), а година по-късно и целия пакет акции на Ауто Унион. През 1964 г. Фолксваген купува завода на Ауто Унион в Инголщат и възражда марката Ауди, а като емблема оставт четирите преплетени кръга. През 1965 г. е произведен първият следвоенен автомобил Ауди от серията F103, който се явява подобрен вариант на DKW F102 и първоначално носи името "Ауди", а сред населението е известен като Ауди 72 (числото отговаря на броя на конските сили). Следващите модели от тази серия вече официално носят като обозначение числа, които отговарят на броя на конските сили (например Ауди 60, Ауди 75).

През 1969 г. Ауто Унион ООД се слива с NSU AG. Името е заменено с "Audi NSU Auto Union AG", а фирмата се сдобива с втори завод и седалище в Некарсулм. Мотото "Vorsprung durch Technik" се употребява за първи път през януари 1971 в реклама на автомобила NSU Ro 80. След като производството на NSU Ro 80 е спряно през 1977 г., приключва и използването на наименованието на продукта NSU.

По време на тестове във Финландия през 1977 г., ръководителят на отдела за тестове Йорг Бензингер установява, че придружаващият автомобил, каран от него - джип Фолксваген Илтис с задвижване на четирите колела, произвеждан предимно за армията - е по-бърз в зимни условия дори от тестваните лимузини. След края на тестовете Бензингер убеждава шефовете си да започне разработването на прототип на базата на Ауди 80, в който да използва постоянно задвижване 4х4. Тестовете на прототипите показват добри ризултати и ръководството на Ауди дава зелена светлина за започване на серийно производство.[2] През март 1980 г. официално е представен Audi quattro - първият сериен автомобил в света с постоянно задвижване 4х4. Това задвижване жъне световни успехи и постепенно навлиза в цялата гама модели на Ауди.

От 1 януари 1985 "Audi NSU Auto Union AG" се преименува на Ауди АД.

В началото на 90-те Ауди започва да се конкура с БМВ и Мерцедес в сегмента на луксозните автомобили. През 1990 г. е представен Ауди V8. През 1994 г. А4, А6 и А8 заменят съответно Ауди 80, Ауди 100 и Ауди V8. Следващите нови модели в гамата на Ауди са компактният А3 (1996), купето ТТ (1998) и конкурентът на А класата на Мерцедес А2. През 2006 е представен всъдеходът Q7, а година по-късно - купето А5.

Ауди публично обявява целта си за следващите няколко години, а именно до 2015 г. да задмине по глобални продажби БМВ и Мерцедес.

## [редактиране] Иновации

- 1921 г. - Ауди Tип K е първият немски сериен автомобил с ляв волан
- 1975 г. - Двигател с механично впръскване на бензин, използван за първи път в Ауди 80 GT/E, предшественик на GTI двигателя на Фолксваген Голф
- 1977 г. - петцилиндров двигател с вътрешно горене, работещ по цикъла на Ото, серийно вграждан в Ауди 100 С2
- 1980 г. - системата quattro
- 1983 г. - първи немски автомобилен производител с разрешение за производство на коли с катализатор
- 1986 г. - всички Аудита са напълно галванизирани и с 6 години гаранция против корозия (в днешни дни 12 години)
- 1986 г. - procon-ten е алтернатива на еърбеговете и представлява система от стоманени въжета, свързващи кормилото и колана с моторния блок. При челен удар въжетата издърпват волана напред към двигателя, а колана - към седалката и по този начин се предотвратява съприкодновение на главата с кормилото.
- 1988 г. - Ауди V8 е първата лимузина от горен клас в серийно производство с постоянно задвижване 4х4
- 1989 г. - представен е първият TDI двигател, технология широко използвана днес, за първи път използвана в Ауди 100 С3 с 5 цилиндров 2,5 литров TDI
- 1994 г. - разработена е технологията Audi Space Frame (напълно алуминиево купе), което освен че олекотява автомобила, повишава сигурността на пътниците в случай на катастрофа; за първи път използвано в Ауди А8
- 1999 г. - Мултитроник, безстепенна скоростна кутия, за първи път използвана в Audi A6 (4B)
- 2001 г. - Ауди А2 1.2 TDI е първият "трилитров" автомобил с пет врати
- 2001 г. - двигател FSI (впръскване под налягане при бензиновите двигатели), технология, взаимствана от състезателния модел R8

## [редактиране] Модели

За по-подробно описание на моделите със съответните снимки виж Модели на Ауди.

Модели на Ауди от 1960 г. насам
Тип | Актуална серия | 60-те | 70-те | 80-те | 90-те | 2000
0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9 | 0 | 1 | 2 | 3 | 4 | 5 | 6 | 7 | 8 | 9
Малолитражни | --- |  |  | Ауди 50 |  |  |  | A2 |  | A1
Компактен клас | A3 |  |  |  |  | A3 8L | A3 8P/8PA
Среден клас | A4 |  | Ауди F103: (72), 60, 75, 80, 90 | 80 B1 | 80 B2/90 | 80 B3/90 | 80 B4 | A4 B5 | A4 B6 | A4 B7
Повишен среден клас | A6 |  | 100 C1 | 100/200 C2 | 100/200 C3 | 100 C4 | A6 C4 | A6 C5 | A6 C6
Горен клас | A8 |  |  |  | V8 D11 | A8 D2 | A8 D3
Купета | TT |  | 100 Coupé S |  | quattro |  | TT 8N | TT 8J
Ауди А5 |  |  | Coupé Typ81/85 | Coupé Typ89 |  |  | A5
Кабриолети | A4 Кабриолет |  |  |  |  | 80 Кабриолет |  | A4 B6 Кабриолет | A4 B7 Кабриолет
Спортни | R8 |  |  |  | Sport quattro |  |  |  | R8
Спортни комбита | RS4 Avant |  |  |  |  | RS2 |  | RS4 | RS6 Avant |  | RS4 Avant
Всъдеходи | --- |  |  |  |  |  | Q5
Q7 |  |  |  |  |  | Q7

### [редактиране] Особености

В САЩ и Канада моделът Ауди 80 В1 се продава под името Ауди Fox, а Ауди 80 В2 - като Ауди 4000. Ауди 5000 С2 и С3 са пригодени за изискванията на северноамериканския пазар версии на Ауди 100 С2 и С3 и Ауди 200, произвеждани между 1978 и 1991 г.

### [редактиране] АБТ Спортслайн

АБТ е фирма, специализирана в тунинговане на автомобили както от марката Ауди, така и на Фолксваген, Сеат и Шкода.

### [редактиране] Трезер

От 1982 г. фирмата Трезер на Валтер Трезер, бивш шеф на отдела за разработка на спортни модели на Ауди и по-късно на спортния отдел, също произвежда модифицирани модели на Ауди, например кабрио версия на Ауди quattro и високопроходимият вариант на Ауди 90, предназначен за арабски шейхове.

## [редактиране] quattro GmbH

Логото на quattro
Логото на S-line

Дъщерната фирма на Ауди quattro GmbH е основана през 1983 г. Седалището на фирмата е в Некарсулм. За нея работят 580 души. От 1996 г. е регистрирана и като автомобилен производител. Специализирана е в модификацията на серийни модели на Ауди, които биват изпращани в Некарсулм директно от завосите на Ауди.

Първият модел, произведен от фирмата е Ауди S6 plus (март 1996 г.).

### [редактиране] Продукти

- Производство на RS моделите на Ауди
- Производство на Ауди R8
- Производство на колата за сигурност RS4 на ДТМ
- Производство на автомобилни части под марката S-line
- Индивидуализиране на автомобили на Ауди по поръчка на клиента под марката Audi exclusive
- Автомобилни аксесоари
- Продажба на аксесоари на Ауди като дрехи, часовници, ключодържатели и др.

### [редактиране] S-line

S-line е специална колекция от спортни части за моделите A3, A4, A5, A6, TT и Q7, които могат да бъдат поръчани допълнително към серийния модел. Включва спортно окачване, алуминиеви джанти, спортни седалки и др. S-line няма нищо общо със S и RS моделите на Ауди.

## [редактиране] Автомобилен спорт

За подробен списък на успехите на Ауди от 80-те години насам виж Списък на успехите на Ауди в автомобилните спортове

Ауди Sport quattro E2
Ауди RS4 DTM
Ауди R8 Le Mans

Големите успехи на Ауди в мотоспорта датират още от 30-те години (когато Ауди е една от фирмите под шапката на Ауто Унион). В последните години автомобили на Ауди бележат успехи както в Световния рали шампионат, така и в сериите за туристически автомобили (немските ДТМ и STW, италианската Superturismo, френската Supertourisme, британската ВССС, американската SPEED World Challenge и шведския шампионат за туристически автомобили), състезанието 24-те часа на Льо Ман и други ралита.

### [редактиране] Ралита

Представеният през 1980 г. Ауди quattro печели няколко ралита. Този модел е един от първите, които се възползват от нововъведеното правило, което позволява употребата на задвижване 4х4, и въпреки скептицизма на много от специалистите се превръща в успешен състезателен автомобил. С този модел Ауди става шампион при конструкторите в Група Б на Световния рали шампионат през 1982 г., а година по-късно финландецът Хано Микола записва името си сред световните шампиони. През 1984 г. Стиг Бломквист с Ауди Sport quattro става шампион в Група В на Световния рали шампионат, а Ауди печели при конструкторите. През 1986 г. Ауди се оттегля от Световния рали шампионат след тежка катастрофа на португалеца Хоаким Сантос с Форд RS200, при която загиват трима и са ранени 30 души, а скоро след това ФИА премахва Група Б от програмата на състезанието.

Ауди доминира и в ралито Пайкс Пийк Интернешънъл Хил Клаймб в Колорадо, САЩ - изкачване на планински маршрут, дълъг 4,3 км. През 1984 г. Мишел Мутон, първата жена състезател в Световния рали шампионат печели ралито в своя клас. Година по-късно тя е на първо място и в генералното класиране с модела Ауди Sport quattro, като се превръща и в първата жена, счупила рекорда за най-бързо минаване на трасето. Следващата година победител с рекордно време става Боби Ънсър (със същия модел). През 1987 печели отново Ауди, този път Sport quattro S1 Pikes Peak, пилотиран от Валтер Рьорл, а Рьорл става първият пилот, финиширал за по-малко от 11 минути.

Ауди участва и в състезанията по крос рали, където пилоти, управляващи автомобили от тази марка печелят три титли през 80-те.

### [редактиране] Състезания на писта

След оттеглянето си от ралитата, Ауди се ориентира към пистовите шампионати.

Още през първия си сезон в сериите Trans-Am Ауди става шампион при пилотите и конструкторите.

През 1990 г. Ауди започва да участва в ДТМ серията, като през тази и следващата година шампиони стават съответно Ханс-Йоахим Щук и Франк Биела, и двамата с Ауди V8 quattro DTM. От 1993 г. Ауди участва в Italian Superturismo, French Supertourisme, STW, и ВССС, като те отново са повече от успешни. След като през 2000 г. състезанията от ДТМ са възобновени след няколкогодишно прекъсване, частният отбор Абт Рейсинг използва модела Ауди TT-R DTM, с който Лорен Айело става шампион през 2002 г. През 2004 г. Ауди се завръща в ДТМ като заводски отбор, а Матиас Екстрьом печели шампионската титла.

През 1999 г. Ауди представя модела R8 Le Mans, предназначен за състезанието 24-те часа на Льо Ман. През 2000, 2001, 2002, 2004, 2005 и 2006 (с Ауди R10 TDI Le Mans) Ауди става шампион.

## [редактиране] Спонсорство

Ауди е сред основните спонсори на футболните отбори Барселона, Манчестър Юнайтед, Реал Мадрид, Байерн Мюнхен и Аякс, както и на хокейния отбор ЕРК Инголщат. Главен спонсор е на отбора от Южната регионална лига ФК Инголщат 04. Сещо така спонсорира състезанията по ски скокове и ски алпийски дисциплини.

## [редактиране] Източници

1. ↑ A History of Progress - Chronicle of the Audi AG.
2. ↑ Audi quattro – the early years.

- Официален сайт
- Немската и английската Уикипедия
- Историята на Ауди

## [редактиране] Външни препратки

- Официален сайт
- Линкове на тема Ауди в Open Directory Project
- Новини и дискусионни форуми за Ауди
- Audi Emotion Club Bulgaria

Общомедия разполага с
мултимедийно съдържание за Ауди.

Модели на Ауди
Актуални модели: А3 | А4 | А5 | А6 | А8 | ТТ | S3 | S4 | S5 | S6 | S8 | RS4 | R8 | Q7 | allroad quattro Спрени от производство: F103 | 50 | 80/Fox/4000 | 90/4000 | А2 | 100/5000 | 200/5000 | V8 | Coupé | quattro | Sport quattro | RS2 | RS6 | S2 Исторически модели: Тип A | Тип B | Тип CA | Тип D | Тип E | Тип G | Тип K | Тип M | Тип R | Тип SS | Тип T | Тип P | Front | 225 | 920

Състезателни модели: Sport | Sport quattro E2/S1 | 90 GTO IMSA | 200 Trans-Am | V8 DTM | R8 | R10

Прототипи: А7 | Allroad Quattro Concept | Avantissimo | Avus Quattro | Le Mans Quattro | Nuvolari Quattro | Pikes Peak Quattro | Q3 | Q5 | Roadjet | RSQ | Shooting Brake | R-Zero

Взето от „http://bg.wikipedia.org../../../%D0%B0/%D1%83/%D0%B4/%D0%90%D1%83%D0%B4%D0%B8.html“.

Категории: Автомобилни производители | Ауди

##### Views

- Статия
- Беседа
- Текуща версия

##### Търсене

##### На други езици

- Afrikaans
- Bosanski
- Català
- Česky
- Dansk
- Deutsch
- Ελληνικά
- English
- Español
- Suomi
- Français
- עברית
- Hrvatski
- Bahasa Indonesia
- Italiano
- 日本語
- 한국어
- Latina
- Lietuvių
- Latviešu
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Русский
- Slovenčina
- Slovenščina
- Српски / Srpski
- Svenska
- ไทย
- Türkçe
- 中文